Raġel minn Ħal Kirkop weħel xahar ħabs sospiżi għal erba’ xhur u multa ta’ €500 wara li ma nstabx ħati li stupra lil kuġina tiegħu. Huwa weħel il-multa wara li ammetta li kellu x’jaqsam magħha f’post pubbliku. Il-Qorti semgħet li f’Mejju tal-2008 fit-3.00 a.m, il-bar man ta’ bar fl-Imqabba rrapporta lill-pulizija li kien hemm mara barranija li allegatament kienet stuprata. Il-mara li kienet fis-sakra, irrifjutat li tagħti lill-pulizija d-dettalji tal-kuġin tagħha iżda aċċettat li tmur l-isptar. Meta waslet l-isptar hija kienet aggressiva mal-pulizija u kellha tiġi mmannettjata. Il-qorti semgħet li f’ħin minnhom il-mara talbet li tmur sal-kamra tal-banju u insistiet li tmur weħidha. Wara li sakkret il-bieb, il-pulizija bdew jissuspettaw ħażin u għalhek faqgħu l-bieb fejn sabu li kienet qed tipprova tneħħi ħajjitha b’idejha biċ-ċinga tal-basket tagħha. It-testijiet mediċi ma wrew ebda sinjal li l-mara kienet stuprata għalkemm ikkonfermaw li hija kellha x’taqsam ma’ xi ħadd. Fl-istqarrija tiegħu lill-pulizija, ir-raġel qal li kien ilu biss jaf lil kuġina tiegħu għal madwar xahar u nofs. Huwa qal li kienu xorbu flimkien f’bar fejn offriela li titla’ miegħu fil-karozza. Qal li marru f’parkeġġ iż-Żurrieq fejn kellhom x’jaqsmu flimkien. Huwa qal li hija riedet tixrob il-vodka u ħadha l-Imqabba u ta l-flus. Hija marret f’bar u baqgħet ġewwa u meta ddejjaq jistenna qabad u  telaq. Il-mara ma tatx ix-xhieda tagħha għaliex ma nstabitx. Fis-sentenza tagħha, il-Maġistrat Marsanne Farrugia qalet li ħadet inkonsiderazzjoni għadd ta’ verżjonijiet mogħtija mill-allegat vittma u l-fatt li t-testijiet urew li hija ma ġietx stuprata. L-akkużat weħel multa u ngħata sentenza sospiża għax ammetta li kellu x’jaqsam sesswalment f’post pubbliku.